3 leeus, 1 tier by gewilde reservaat vergiftigElvis en Kai. Foto: Via Facebook Die eienaars van die gewilde Jugomaro Predator Park in Limpopo is gebroke nadat vier van hul skaars en geliefde groot katte Vrydag in die vroeë oggendure op hul nuwe wildplaas vergiftig is. ŉ Emosionele Rosa Fernandes, wat saam met haar seun Justin die park bestuur en die diere van kleins af met die hand grootgemaak het, het Vrydag aan Maroela Media gesê die katte is skaars twee weke gelede na hul nuwe wildplaas naby Vaalwater geskuif nadat die vorige wildplaas naby Groblersdal gelikwideer is. “Ons het só daarna uitgesien om met ons nuwe lewe te begin en die park weer vir die publiek oop te stel, maar toe gebeur dít …” Rosa verduidelik sy en Justin doen self al om die uur patrolliewerk omdat hulle nog geld bymekaarmaak om veiligheid op die nuwe perseel te verskerp. “Teen 00:30 hoor ons ons wolf blaf. Ek en Justin het gaan ondersoek instel en by Elvis, ons witleeu, en Kai, ons goue tiermannetjie, se kamp gesien Elvis lê by die hek. Daar het skuim uit sy bek gekom. Hy het soveel pyn gehad dat hy die groot staalhek gebyt het dat dit buig.” Kai het net stil gelê en nie asemgehaal nie. Justin het dadelik besef die katte is vergiftig. Hy het mond-tot-mond-asemhaling op Elvis, wat toe nog gelewe het, toegepas terwyl Rosa op Elvis se hart gedruk het in ŉ poging om hom aan die lewe te hou. Dit was tevergeefs. “Terwyl ons besig was, het ons ons twee bruinleeumannetjies, Hercules en Taariq, in die kamp langs Elvis sŉ van pyn hoor grom. Ons het probeer om vir hulle steenkool in te gee terwyl ons gewag het vir ŉ veearts om van Bela-Bela af te kom, maar hulle wou niks eet nie en het later gesterf.” Rosa het gesê in albei kampe is stukke vleis, waaronder lewer, haas en derms, met die gif Temic, ook bekend as Two Step, gevind. Dit was aan die heinings gehang, het in die kampe gelê en die vleis is ook deur die katte opgebring. Die booswigte het toegang tot die wildplaas deur die heining verkry. Hulle is vermoedelik onderbreek voor hulle enige liggaamsdele van die diere kon verwyder en het met leë hande op vlug geslaan. Hercules en Taariq. Foto: Via Facebook “Ons vermoed ons geliefde katte is vergiftig om vir moetie geslag te word. Al waaroor ons bly is, is dat geen liggaamsdele geslag is nie. Ons gaan hulle nou op ŉ spesiale plek in die park begrawe,” het Rosa gesê. “Wat vir ons vreemd is, is dat ons nog nie vir die publiek oopgemaak het nie. Die katte is nou eers twee weke hier; ons weet nie hoe die mense wat dit gedoen het die uitleg van die perseel geken het nie.” Rosa het gesê spoorsnyers en beamptes van die Vaalwater-polisie was op die toneel en ondersoek die voorval. Niemand is nog in verband met die voorval in hegtenis geneem nie. Daar is glo leidrade wat daarop dui dat ŉ onbekende aantal verdagtes in die rigting van ŉ nabygeleë nedersetting in ŉ motor gevlug het. Prof. Ray Jansen, medeprofessor in ekologie aan die Tshwane Universiteit van Tegnologie (TUT) en navorser by die Nasionale Dieretuin, het vroeër in ŉ onderhoud aan Maroela Media gesê hy is byna seker ŉ sindikaat is vir die vlaag leeuslagtings verantwoordelik. Hy meen dit hou heel moontlik verband met moetie eerder as die Asiese swartmark. “Groot katte word as baie kragtige moetie beskou en word al lank algemeen gebruik in tradisionele medisyne wat tradisionele genesers, sangomas en oudstes in landelike stamme in Suid-Afrika, Zimbabwe en Mosambiek voorberei,” het Jansen gesê. Volgens Jansen glo gebruikers die moetie maak hulle magtiger as ander mense. Hulle dra die katte se tande, skedel, kloue, pote, stukke van die skedel en velle. “Die Asiese swartmark sal eerder organe, bene, vleis en ander dele stroop om te eet. As mens na die onlangse voorvalle kyk, is hierdie dele van die karkasse nie gestroop nie en daarom is die kans groter dat dit vir moetie gebruik word,” het hy verduidelik.